text: 20 fyldte indkøbsvogne til julehjælp
  09 december 2014 kl. 17.39
  En velgørenhedsforening i Sønderborg afleverede i dag 20 fyldte indkøbsvogne med julegodter til Kirkens Korshær, der oplever en stigning i antallet af ansøgere til hjælpen.
  En flæskesteg, brunkager eller et stykke legetøj. Når man alligevel er ude og handle, kan man jo ligeså godt købe lidt ekstra til dem, der ikke har så meget her i julen. Sådan har Foreningen Blæksprutten tænkt, og derfor har de stået i Føtex i Sønderborg med en ekstra indkøbsvogn, hvor folk kunne lægge et bidrag i.
  Vi synes, det er fantastisk og rigtig godt, at man inddrager borgerne i Sønderborg i problemet med, at mange borgere ikke har råd til at holde jul, siger lederen af Kirkens Korshær i Sønderborg, Britt Gaarn-Larsen til TV SYD.
  Sidste år samlede de 17 fyldte indkøbsvogne ind på den måde, og hjalp 83 familier. I år har foreningen samlet 20 indkøbsvogne ind, og der er allerede kommet ansøgninger fra 125 familier.
  I år har Blæksprutterne samlet ind fra den 1. til den 7. december fra tidlig morgen til sen aften.
  
  Hør, hvad butikschefen i Føtex siger til indsamlingen i hans butik (Varighed 43 sek)
  
  